ANAN พุ่ง 5.26% โบรกฯฟันกำไรครึ่งปีหลังโดดเด่น หลังยอด Presales พุ่ง
ANAN พุ่ง 5.26% โบรกฯฟันกำไรครึ่งปีหลังโดดเด่น หลังยอด Presales พุ่ง ล่าสุด ณ เวลา 15.58 น. ราคาอยู่ที่ 6 บาท บวก 0.30 บาท หรือ 5.26% สูงสุดที่ 6.05 บาท ต่ำสุดที่ 5.70 บาท มูลค่าซื้อขายที่ 212.24 ล้านบาท 
4 ต.ค. 2560

ผู้สื่อข่าวรายงานว่า ราคาหุ้นบริษัท อนันดา ดีเวลลอปเม้นท์ จำกัด (มหาชน) หรือ ANAN ณ เวลา 15.58 น. ราคาอยู่ที่ 6 บาท บวก 0.30 บาท หรือ 5.26% สูงสุดที่ 6.05 บาท ต่ำสุดที่ 5.70 บาท มูลค่าซื้อขายที่ 212.24 ล้านบาท ขณะที่ดัชนีตลาดหุ้นไทยโดยรวมลบ 0.03%

บล.เคทีบี (ประเทศไทย) ระบุในบทวิเคราะห์ฯแนะ”ซื้อ”หุ้น บมจ.อนันดา ดีเวลลอปเม้นท์ (ANAN) คาด Presales งวดไตรมาส 3/60 จะทำได้ดีกว่าแผนที่ ANAN เคยคาดไว้ที่ 6.35 พันล้านบาท
โดยในไตรมาส 3/60 มีการเปิดตัวโครงการแนวราบ 3 โครงการ และมีการเปิดตัว soft launch โครงการคอนโดมิเนียมช่วงปลายเดือน ก.ย.อีก 2 โครงการ ทั้งนี้ คาดว่างวด 9 เดือนแรกปีนี้ จะทำ Presales ได้ราว 70-72% จากเป้าหมายทั้งปีนี้ที่ 3.1 หมื่นล้านบาท เพิ่มขึ้น 23%
ส่วนในแง่กำไรสุทธิในไตรมาส 3/60 คาดยังทรงตัวจากงวดปีก่อน แต่จะเพิ่มขึ้นมากในไตรมาส 4/60 และทำสถิติสูงสุดใหม่รายไตรมาส จากแผนการโอนโครงการใหม่ที่เพิ่มขึ้น และคาดกำไรทั้งปี 60 จะทำสถิติสูงสุดใหม่และเติบโตราว 23% ส่วนปี 61 คาดยังเติบโตระดับ 20% ได้ต่อเนื่อง พร้อมปรับราคาเป้าหมายเป็นปี 61 ที่ 7.00 บาท
ทั้งนี้ คาดว่ากำไรสุทธิงวดครึ่งหลังปีนี้ จะกลับมาเติบโตโดดเด่น จากงวดครึ่งปีแรก ที่มีกำไรสุทธิ 420 ล้านบาท คิดเป็นสัดส่วนราว 23% จากคาดการณ์กำไรสุทธิทั้งปี 60 ที่ 1,851 ล้านบาท เพิ่มขึ้น 23% จากปีก่อน โดยประเมินว่ากำไรสุทธิไตรมาส 3/60 ยังคงทรงตัวจากงวดปีก่อน แม้คาดว่าจะมีโครงการคอนโดมิเนียมใหม่เริ่มโอนมากขึ้นเป็น 3 โครงการ แต่ส่วนใหญ่เริ่มโอนในช่วงปลายไตรมาส 3/60 และจะไปรับรู้รายได้ในงวดไตรมาส 4/60 มากกว่า ขณะที่ในงวดไตรมาส 4/60 จะมีโครงการคอนโดมิเนียมเริ่มโอนอีก 6 โครงการ ส่งผลให้คาดว่ากำไรสุทธิในงวดไตรมาส 4/60 จะเติบโตโดดเด่น และจะทำสถิติสูงสุดใหม่รายไตรมาสได้
โดยโครงการคอนโดมิเนียมที่เป็นไฮไลท์ที่จะโอนในไตรมาส 4/60 คือ โครงการ Ashton Asoke ที่มีมูลค่าโครงการสูงถึง 6.7 พันล้านบาท ซึ่งทำยอด Presales ได้เกือบ 100% แล้ว ทั้งนี้ โครงการคอนโดมิเนียมใหม่ที่จะโอนในงวดครึ่งหลังของปีนี้ ส่วนใหญ่จะเป็นโครงการ JV ถึง 5 โครงการ ซึ่งรวมถึงโครงการ Ashton Asoke ด้วย ส่งผลให้คาดว่าส่วนแบ่งเงินลงทุนจาก JV จะพลิกกลับมามีกำไรได้ค่อนข้างมาก